Månedsbrev.

Første juli overtok jeg som guvernør for Distrikt 2250 etter Arild Dale. Jeg vil takke Arild for vel utført arbeid i det Rotaryåret som vi har bak oss og for all de gode råd og all den praktiske hjelp han har gitt meg i arbeidet med å forberede det nye rotaryåret. Jeg ser fram til et godt samarbeid med han og de andre i styret i året som kommer. For vi har mange utfordringer å ta tak i, om vi skal nå de målene vi har satt oss i vår strategiske plan.

Det blir i år et spesielt fokus på medlemsutvikling og rekruttering, der vi skal jobbe videre med å starte minst to nye klubber, samtidig som vi skal arbeide for å styrke Rotarakt og Interakt. Vi har fulgt oppfordringen fra Verdenspresident Mark Malloney og styrket medlemsutviklingskomiteen med 6 nye medlemmer. I forbindelse med Distriktskonferansen 4-6. oktober vil distriktsstyret innkalle den nye komiteen for å drøfte videre strategi for medlemsutvikling og rekrutering.

Vi kommer også for første gang til å gjennomføre opplæring av de Assisterende Guvernørene våre i forbindelse med Distriktskonferansen. Målet er å styrke AG-enes evne til å kunne gi klubbene god støtte og aktiv oppfølging i arbeidet med å nå våre målsetninger.

Innbydelsen til Distriktskonferansen i Haugesund 4-6. oktober blir nå sendt ut og vi håper på god deltakelse fra alle klubbene.

Jeg har allerede hatt mitt første oppdrag som guvernør i forbindelse med Karmøy Vest Rotary klubb sin store, årlige Amerikafest, fredag 2. august. Den 3 ½ timer lange festen, hvor de ca. 200 betalende gjestene fikk informasjon om Rotary, underholdning av dyktige lokale artistar, tale fra den Amerikanske ambasadesekretæren, allsang og ikke minst en skikkelig godt komlemiddag var en suksess. En utrolig fin måte å markedsføre Rotary på og fortelle lokalsamfunnet hva vi står for.

Jeg ser fram til å besøke alle klubbene. Forslag til reiserute er sendt ut, men ikke alle har ennå bekreftet at datoen jeg har foreslått passer. Fint om dere kunne gjøre det ved å sende meg en tilbakemelding. Det er også viktig at de som ikke har gjort det, sender informasjon om hvem som er president og sekretær i klubben, med mailadresser og mobilnummer. Det er også viktig å oppdatere nettsidene til klubbene i Distriktet og få lagt inn all nødvendig informasjon om klubben så snart som overhodet mulig. For dette er jo klubbens ansikt utad.

Jeg ønsker alle presidentene lykke til i arbeidet med å utvikle klubbene sine, slik at de bidrar til at Rotary gjør en forskjell gjennom gode lokale og internasjonale prosjekt, som gagner andre.

Odd Henning Johannessen

DG 2250